განმარტებითი ბარათი

საქართველოს ორგანულ კანონში „საქართველოს საარჩევნო კოდექსი“ ცვლილებებისა და დამატებების შეტანის შესახებ საქართველოს ორგანული კანონის პროექტზე

ა) ზოგადი ინფორმაცია კანონპროექტის შესახებ
ა.ა) კანონპროექტის მიღების მიზეზი:

წარმოდგენილი კანონპოექტის მიღების მიზეზს წარმოადგენს „საქართველოს საარჩევნო კოდექსში“ არსებული საკანონმდებლო ხარვეზები, ადმინისტრაციული რესურსების არამიზნობრივ გამოყენების არასრული რეგულირება, მედია საშუალებების მიერ არჩევნების თანაბრად და არადისკრიმინაციულად გაშუქების არასაკმარისი გარანტიები, პოლიტიკური რეკლამების განთავსების რეგულაციების არასრულფასოვნება, დარღვევის შემთხვევაში შესაბამისი რეაგირების ბერკეტების არარსებობა. კანონი უნდა განსაზღვრავდეს წინასაარჩევნო კამპანიის უფრო მკაფიო, განჭვრეტად რეგულაციებს და უნდა იძლეოდეს არჩევნებში მონაწილეთა თანასწორობის გარანტიებს. 
ადმინისტრაციული რესურსების არამიზნობრივი გამოყენების არასათანადო რეგულირება

„საქართველოს საარჩევნო კოდექსი“ „პოლიტიკურ ხელმძღვანელობას ნებას რთავს საარჩევნო სუბიექტის სასარგებლოდ (ან საწინააღმდეგოდ) წარმართოს საარჩევნო კამპანია და შეაზავოს აღნიშნული მისი სამსახურეობრივი მოვალეობების განხორციელებასთან, რაც აფერმკრთალებს სახელმწიფოსა და პოლიტიკურ პარტიებს შორის დადგენილ ხაზს. აღნიშნული დებულებები წინააღმდეგობაში მოდის ეუთო-ს წინაშე ნაკისრ ვალდებულებებთან.“ ვენეციის კომისია აქვე მიუთითებს ეუთო-ს კოპენჰაგენის დოკუმენტის მე-5 მუხლის მე-4 პუნქტს და მე-7 მუხლის მე-6 პუნქტს, რომლებიც მოუწოდებენ სახელმწიფოსა და პოლიტიკურ პარტიებს ცალსახად გამიჯვნისაკენ და სახელმწიფოებს ავალდებულებენ, რომ „პოლიტიკური პარტიები უზრუნველყონ აუცილებელი სამართლებრივი გარანტიებით, რათა მათ შორის კონკურენცია წარიმართოს კანონისა და სახელმწიფო ორგანოთა მხრიდან თანასწორი მოპყრობის პირობებში
.“ საერთაშორისო ორგანიზაციების ასეთი შეფასების მიუხედავად, საჯარო პოლიტიკური ხელმძღვანელობა მაინც არაა გამიჯნული პარტიული საქმიანობისაგან. წარმოდგენილი კანონპროექტი ცდილობს ეუთოს წინაშე ნაკისრი ვალდებულებების კოდექსში ასახვას და ზღუდავს სახელმწიფოს აღრევას პარტიულ საქმიანობაში.
მედიის ჩართულობა არჩევნებში და პოლიტიკური რეკლამის რეგულირება

„საქართველოს საარჩევნო კოდექსის“ მოქმედი რედაქცია არ შეიცავს ფარული პოლიტიკური რეკლამის დეფინიციას, ხოლო პოლიტიკური რეკლამის არსებული განმარტება კი არ არის საკმარისი რეგულირება ფარული რეკლამის თავიდან ასაცილებლად. აღნიშნული პრობლემა არაერთხელ წარმოჩინდა საერთაშორისო თუ ადგილობრივი ორგანიზაციების მიერ, ისევე როგორც სუბიექტების არათანასწორი გაშუქება და საეთერო დროის მიკერძოებულად გაშუქება. პრობლემურია ასევე წინასაარჩევნო დებატების ჩატარების წესი, უკანასკნელ არჩევნებზე დებატები ძალიან იშვიათად და არასრულყოფილად იმართებოდა. პოლიტიკური რეკლამის ტარიფები წინასაარჩევნო პერიოდში საგრძნობლად და შეუსაბამოდ მატულობდა, რის გამოც, აუცილებელია დარეგულირდეს როგორც სატელევიზიო, ისე გარე რეკლამის განთავსების წესები, მათი განაწილების თანასწორობის პრინციპი და ტარიფების სტაბილურობა. ამასთან, კანონის თანახმად უფასო პოლიტიკური რეკლამის განთავსები ვალდებულება ეკისრება ყველა საერთო მაუწყებელს, რაც სერიოზული ზიანის მომტანია რეგიონული მაუწყებლებისათვის, რომელთა შემოსავალი ისედაც რადიკალურად მცირეა.
წინასაარჩევნო პერიოდში წარმოჩენილი დარღვევების რეგულირება

გარკვეული კანონდარღვევები არაა სანქცირებული ან არაა მოცემული საკმარისი საპროცესო გარანტიები, რის გამოც დარღვევის პრევენცია ვერ ხერხდება.

სხვა ხარვეზები

ახალი „საქართველოს საარჩევნო კოდექსის“ მიღებისას ამოვარდა კენჭისყრის პროცედურების მარგეულირებელი რიგი ნორმები, რის გამოც კენჭისყრის პროცედურების ობიექტური წარმართვა საფრთხის ქვეშ დგება.

ა.ბ) კანონპროექტის მიზანი:

კანონპროექტის მიზანია აღმოფხვრას ის ხარვეზები და გამოასწოროს მდგომარეობა ზემოთ ჩამოვლილ პრობლემებთან დაკავშირებით - აღიკვეთოს სახელმწიფო რესურსების ბოროტად გამოყენება, გარანტირებული იყოს მედიის მიერ თანაზომიერი, მიუკერძოებელი გაშუქება, დაცულ იქნეს პოლიტიკური რეკლამის გაშუქების წესები, აღიკვეთოს ფარული რეკლამების გამოყენება. მხოლოდ ამ ფორმით დადგენილი რეგულირებების შემთვევაშია შესაძლებელი თანასწორი და სამართლიანი საარჩევნო გარემოს უზრუნველყოფა.
ა.გ) კანონპროექტის ძირითადი არსი:

ადმინისტრაციული რესურსების ბოროტად გამოყენების აღმოფხვრა
ადმინისტრაციული რესურსების გამოყენების შესაზღუდად რამდენიმე საკითხია მოწესრიგებულია კანონპროექტით: 

· წინასაარჩევნო პერიოდის გაფართოება - საარჩევნო წელს 1 ივნისიდან;

· წინასაარჩევნო კამპანიის (აგიტაციის) დაწყება საარჩევნო წლის 1 ივნისიდან;

· წინასაარჩევნო პერიოდში შეზღუდვის იმ პირებზე გავრცელება, ვინც არ არიან სუბიექტად რეგისტრირებული, თუმცა აქვთ საჯაროდ გამოთქმული პასიური საარჩევნო უფლების რეალიზების სურვილი;

· პოლიტიკური თანამდებებობის პირთა წრე უნდა ემთხვეოდეს იმ პირთა ნუსხას, რომელთა არჩევა-დანიშვნა პირდაპირ კავშირშია მათ პოლიტიკურ კუთვნილებასთან;

· საჯარო მოხელეების მონაწილეობა წინასაარჩევნო პერიოდში იზღდეა იმგვარად, რომ არ დარჩეს ნორმის განსხვავებულად ინტერპრეტირების საშუალება და ზუსტად იყოს განსაზღვრული, რა პერიოდშია მათი მონაწილეობა კამპანიაში შეზღუდული;

· გარკვეულ თანამდებობის პირებს საერთოდ აეკრძალოთ კამპანიაში მონაწილეობა;

· წინასაარჩევნო პერიოდში სუბიექტების მიერ შენობა-ნაგებობების გამოყენების ზუსტი და განჭვრეტადი რეგულირება;

· ბიუჯეტის ხარჯვის ზუსტი რეგულირება, საბიუჯეტო რესურსების გამოყენების მკაფიო შეზღუდვა.

მედიის ჩართულობა საარჩევნო პროცესებში და პოლიტიკური რეკლამა

კანონპროექტი ეხება რამდენიმე მნიშნველოვან თემას მედიის ჩართულობის და პოლიტიკური რეკლამის რეგულირების კუთხით:

· ფარული პოლიტიკური რეკლამის განსაზღვრა და სანქცირება;

· უფასო საეთერო დროის გამოყოფა არჩევნებამდე არა უგვიანეს 50-ე დღიდან და მეორე ტურის დანიშვნის დღიდან;

· საქართველოს კომუნიკაციების ეროვნული კომისიის მიერ მონიტორინგის ფუნქციის განხორციელება და მისი საქმიანობის საჯაროობა;

· პოლიტიკური დებატების გაშუქების ვალდებულებების გაწერა, მისი შესაბამისი შესრულება;

· საზოგადოებრივი მაუწყებლის მიერ დებატების ჩატარების წესის დადგენა, საარჩევნო სუბიექტების ვალდებულების განსაზღვრა მასში მონაწილეობის მისაღებად;

· ფასიანი პოლიტიკური რეკლამის ტარიფის რეგულირება, მისი განაწილების წესის დადგენა, საერთო მაუწყებლებისათვის უფასო პოლიტიკური რეკლამის ანზღაურების წესის დადგენა;
· გარე რეკლამის განთავსების რეგულირება;

· ფარული რეკლამის განთავსების შემთხვევაში სანქციის დაწესება.

სხვა ხარვეზები

კანონპროექტში წარმოდგენილია კენჭისყრის პროცედურის მარეგულირებელი ნორმები, რომლებიც საშუალებას იძლევა აღმოფხვრას არსებული ხარვეზები:
· არჩევნებში მონაწილეთა რაოდენობის დროული გამოცხადება და გამოქვეყნება;

· საარჩევნო ბიულეტენების ბალანსის დასმის შესაძლებლობა;

· შემაჯამებელი ოქმის საოლქო კომისიაში გადაცემის მიღება-ჩაბარების დოკუმენტით დადასტურება და ა.შ.

კანონპროექტი დამატებით მოიცავს აგრეთვე რეგულაციებს, რომლებიც მიმართულია წინააღმდეგობრივი ნორმების აღმოფხვრისაკენ, დარღვევებზე რეაგირების მექანიზმების გაწერისა და სხვა საკითხების მოწესრიგებისკენ.

ბ) კანონპროექტის ფინანსური დასაბუთება
ბ.ა) კანონპროექტის მიღებასთან დაკავშირებით აუცილებელი ხარჯების დაფინანსების წყარო:

სახელმწიფო ბიუჯეტი

ბ.ბ) კანონპროექტის გავლენა ბიუჯეტის საშემოსავლო ნაწილზე:

კანონპროექტის მიღება გავლენას არ მოახდენს ბიუჯეტის საშემოსავლო ნაწილზე.

ბ.გ) კანონპროექტის გავლენა ბიუჯეტის ხარჯვით ნაწილზე:

კანონპროექტის მიღების შემდგომ დღის წესრიგში დადგება საერთო მაუწყებლობის ლიცენზიანტების მიერ განთავსებული უფასო საეთერო დროის ანაზღაურებისათვის ბიუჯეტიდან თანხის გამოყოფის საკითხი. 

ბ.დ) სახელმწიფოს ახალი ფინანსური ვალდებულებები:

კანონპროექტის მიხედვით სახელმწიფო არ იღებს რაიმე ახალ ფინანსურ ვალდებულებას
ბ.ე) კანონპროექტის მოსალოდნელი ფინანსური შედეგები იმ პირთათვის, რომელთა მიმართაც ვრცელდება კანონპროექტის მოქმედება:

კანონპროექტი არ ითვალისწინებს აღნიშნულ ფინანსურ შედეგებს.
ბ.ვ) კანონპროექტით დადგენილი გადასახადის, მოსაკრებლის ან სხვა სახის გადასახდელის ოდენობის განსაზღვრის წესი (პრინციპი):

გ) კანონპროექტის მიმართება საერთაშორისო სამართლებრივ სტანდარტებთან.

გ.ა) კანონპროექტის მიმართება ევროკავშირის დირექტივებთან:
კანონპროექტის მიღება არ ეწინააღმდეგება ევროკავშირის დირექტივებს.

გ.ბ) კანონპროექტის მიმართება საერთაშორისო ორგანიზაციებში საქართველოს წევრობასთან დაკავშირებულ ვალდებულებებთან:

კანონპროექტის მიღებით საქართველოს კანონმდებლობა უზრუნველყოფს თანასწორ საარჩევნო გარემოს, საარჩევნო პროცესების არადისკრიმინაციულად და მიუკერძოებლად გაშუქების გარანტიებს, მკვეთრ მიჯნას გაავლებს სახელმწიფოსა და პარტიულ საქმიანობას შორის, რითაც შესაბამისობაში მოვა ეუთოს კოპენჰაგენის დოკუმენტთან და სხვა საერთაშორისო სტანდარტებთან.
გ.გ) კანონპროექტის მიმართება საქართველოს ორმხრივ და მრავალმხრივ ხელშეკრულებებთან:

დ) კანონპროექტის მომზადების პროცესში მიღებული კონსულტაციები.

დ.ა) სახელმწიფო, არასახელმწიფო ან/და საერთაშორისო ორგანიზაცია/დაწესებულება, ექსპერტები, რომლებმაც მონაწილეობა მიიღეს კანონპროექტის შემუშავებაში, ასეთის არსებობის შემთხვევაში:

კანონპროექტის შემუშავებაში მონაწილეობა არ მიუღიათ სახელმწიფო, არასახელმწიფო ან/და საერთაშორისო ორგანიზაცია/დაწესებულებებს და ექსპერტებს.

დ.ბ) კანონპროექტის შემუშავებაში მონაწილე ორგანიზაციის (დაწესებულების) ან/და ექსპერტის შეფასება კანონპროექტის მიმართ, ასეთის არსებობის შემთხვევაში:
დ.გ) კანონპროექტის ავტორი:

კანონპროექტის ავტორია:  საქარველოს ახალგაზრდა იურისტთა ასოციაცია; საერთაშორისო გამჭვირვალობა - საქართველო; სამართლიანი არჩევნებისა და დემოკრატიის საერთაშრისო საზოგადოება; კოალიცია „არჩევნის თავისუფლებისათვის“, მედია კოალიცია.
დ.დ) კანონპროექტის ინიციატორი:
� � HYPERLINK "http://www.osce.org/ka/odihr/elections/georgia/32017" �http://www.osce.org/ka/odihr/elections/georgia/32017�





